બીજું એક ડીએનએનું વિજ્ઞાન પણ છે, જે પ્રાચીન સમયમાં શું સ્થિતિ હતી તે જાણવા કોશિશ કરે છે. જુદી જુદી જગ્યાએ ખોદકામ દરમિયાન કે અનાયાસે માનવકંકાલ મળતા રહે છે. કઈ ગુફાઓમાં હજારો વર્ષ સુધી મૃતદેહો સચવાઈ ગયા હોય તે હવે મળી આવે ત્યારે તે વખતના માનવકૂળોને સમજવામાં વિજ્ઞાનીઓને સહાયતા મળે છે. દુનિયાભરમાં આવા અવશેષો મળે છે. ભારતમાં પણ મળતા રહે છે. તેમાં હાલમાં હરિયાણામાંથી મળેલા એક અવશેષને કારણે ફરી એકવાર આર્યના આગમન અને ભારતીય પ્રજાની રચના વિશે ચર્ચા જાગી છે.